Diari Oficial de la Generalitat Valenciana


Sumari del DOGV 4451, del 03-03-2003 (2003/2448)

ORDE de 25 de febrer de 2003, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servici Valencià d'Ocupació i Formació en l'àmbit de la intermediació laboral i es regulen les accions realitzades pels citats centres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2003/02/25/(1)/dof/vci/html**

### Dades del document

Número de DOGV
:   4451

Data del DOGV
:   03-03-2003

Secció del DOGV
:   I. DISPOSICIONS GENERALS

Número del document
:   2003/2448


Data del document
:   25-02-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * Servici Valencià d'Ocupació i Formació
    * demanda d'ocupació
    * suport econòmic
    * oficina d'ocupació
    * legislació
    * inserció professional

ORDE de 25 de febrer de 2003, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servici Valencià d'Ocupació i Formació en l'àmbit de la intermediació laboral i es regulen les accions realitzades pels citats centres. [2003/X2448]
  
La Llei 3/2000, de 17 d'abril, per la qual es crea el Servici Valencià d'Ocupació i Formació (SERVEF), estableix que el dit organisme autònom de la Generalitat Valenciana, adscrit a la Conselleria d'Economia, Hisenda i Ocupació, és l'encarregat de gestionar les polítiques d'ocupació i formació professional, la intermediació entre oferidors i demandants en el mercat de treball i l'orientació laboral a la Comunitat Valenciana, de forma coordinada amb d'altres òrgans administratius de la Generalitat Valenciana.
  
La citada Llei va suposar un notable avanç en el concepte de la intermediació laboral en configurar l'aparició d'uns centres associats aliens al corpus administratiu, als quals es reserva una labor de col·laboració en la intermediació mitjançant la participació en els processos de la demanda i l'oferta d'ocupació, de forma paral·lela i supervisada per la xarxa de centres propis del SERVEF. La citada opció està fonamentada en concret en l'elevat volum i la dispersió geogràfica de les tasques relacionades amb la inscripció i el registre dels demandants i de les ofertes d'ocupació, de forma que es recolze i complementen les activitats desenvolupades per la xarxa de centres SERVEF, així com en una concepció moderna de l'exercici de potestats administratives a través de centres homologats que puguen prestar una labor de col·laboració i complementació de les tasques públiques. Esta és l'aposta del nou model d'actuació del SERVEF i en el qual l'administració autonòmica deixa una empremta de major participació en les tasques públiques des de sectors de la societat compromesos a aconseguir un mercat de treball àgil i modern, tot buscant sempre la millor satisfacció dels interessos públics.
  
Per este motiu, el Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servici Valencià d'Ocupació i Formació, configura els centres col·laboradors i associats del citat organisme com a ens que presten un servici de suport en les seues àrees competencials de forma continuada sense integrar l'estructura organitzadora de l'organisme i arrepleguen, a més, un dels compromisos assumits per la Generalitat Valenciana en el Pacte Valencià pel Creixement i l'Ocupació (2001-2006), subscrit amb els agents econòmics i socials més representatius.
  
L'Orde de 20 de desembre de 2001, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servici Valencià d'Ocupació i Formació en l'àmbit de la intermediació laboral, va regular i va desenvolupar l'homologació dels citats centres, va definir el contingut concret de les accions d'intermediació que calia desenvolupar i va establir les subvencions que havien de percebre els centres associats com a compensació econòmica a les seues accions de col·laboració.
  
Després de la publicació de la citada Orde, el Decret 173/2002, de 15 d'octubre, del Govern Valencià, pel qual es modifica el Reglament d'Organització i Règim Jurídic del Servici Valencià d'Ocupació i Formació, ha introduït determinats canvis en l'article 7, referit als centres col·laboradors i associats, i en l'article 20, corresponent a l'estructura i les funcions de l'Àrea de Planificació i Avaluació de Centres, àrea encarregada de la supervisió, coordinació, control i avaluació de la gestió dels centres d'intermediació laboral, i en concret, de l'homologació dels centres associats del SERVEF.
  
Esteos canvis, al costat de l'experiència acumulada en la gestió de les homologacions de centres associats que ha posat de manifest la necessitat d'agilitzar els procediments i adequar els requisits exigits a la realitat de les entitats potencialment col·laboradores del SERVEF i a les actuacions que realitzaran, justifica la necessitat de dictar una nova orde en matèria d'homologació i règim d'ajudes dels centres associats del SERVEF en l'àmbit de la intermediació laboral.
  
En virtut d'això, i en ús de les facultats que em confereix la Llei 5/1983, de 30 de desembre, de Govern Valencià, i l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Capítol I
  
Normes generals
  
Article 1. Objecte
  
1. La present Orde té per objecte establir el procediment per a l'homologació dels centres associats del Servici Valencià d'Ocupació i Formació en l'àmbit de la intermediació laboral i regular el desenvolupament i l'organització de les accions que puguen realitzar de manera complementària, així com el règim d'ajudes aplicable.
  
Article 2. Accions
  
Les accions que portarà a terme el Servici Valencià d'Ocupació i Formació en l'àmbit de la intermediació, a través de la seua xarxa de centres associats, són les següents:
  
1. Informació.
  
2. Tractament de les demandes d'ocupació.
  
3. Tractament d'ofertes d'ocupació.
  
El centre associat, podrà desenvolupar alguna o totes de les citades accions, de conformitat amb el que dispose la resolució d'homologació corresponent i el conveni subsegüent.
  
Article 3. Informació
  
1. La informació consisteix a proporcionar a l'usuari les dades necessàries sobre les distintes accions que realitza el Servici Valencià d'Ocupació i Formació i a facilitar a la persona demandant d'ocupació la localització del centre SERVEF de Ocupació que corresponga, segons la seua localitat o el districte postal de domicili, quan es tracte d'un alta de demanda.
  
A esteos efectes, són punts d'informació, a més dels centres del Servici Valencià d'Ocupació i Formació, aquells centres autoritzats per a realitzar alguna o totes les accions previstes en l'article anterior.
  
Article 4. Tractament de les demandes d'ocupació
  
El tractament de les demandes d'ocupació implica la realització de les següents accions:
  
1. Alta de la demanda
  
A efectes de registre administratiu de la demanda, esta es produirà únicament al centre SERVEF que corresponga al domicili de la persona demandant d'ocupació. Esta acció serà sempre prèvia a qualsevol introducció de currículum.
  
2. Introducció del currículum vitae
  
Els centres associats, com a agents de suport a la intermediació, realitzaran esta acció amb les persones demandants que els siguen enviades per un centre SERVEF.
  
Esta acció comporta la realització d'una entrevista individual i personalitzada, la comprovació i la validació de les dades que conté el currículum i dels documents acreditatius aportats per la persona usuària del servici, i la posterior codificació d'estes dades, la qual haurà de fer-se efectiva pels centres associats al Servici Valencià d'Ocupació i Formació en un termini màxim de tres dies des de la realització de l'entrevista ocupacional de la persona demandant d'ocupació.
  
El model de currículum serà el proporcionat pel Servici Valencià d'Ocupació i Formació, i serà el mateix que s'utilitze als centres SERVEF de titularitat pública.
  
L'objecte principal de la citada entrevista és comprovar l'adequació de les dades del currículum amb el llistat d'ocupacions a què opta la persona demandant d'ocupació i assessorar-la sobre estes ocupacions o altres alternatives.
  
La introducció del currículum vitae implica, així mateix, oferir a la persona demandant d'ocupació la possibilitat d'inscriure-la en els distints servicis que desenvolupe el Servici Valencià d'Ocupació i Formació, directament o a través dels seus centres associats.
  
El centre associat entregarà a la persona interessada una còpia de l'entrevista realitzada i li demanarà la firma de l'exemplar que ha de quedar arxivat al centre.
  
En el cas que el centre associat impartisca accions en matèria de formació professional ocupacional subvencionades pel SERVEF, realitzarà la introducció del currículum de l'alumnat dels seus cursos en el període lectiu que corresponga, d'acord amb les instruccions de la Direcció General del SERVEF.
  
3. Renovació de la demanda d'ocupació
  
La demanda d'ocupació tindrà com a data de caducitat la que figure en el seu Document d'Alta i Renovació de la Demanda d'Ocupació(DARDE). Per a mantenir l'alta a partir de la citada data per un altre període, fa falta manifestar-ho explícitament i renovar la sol·licitud de demanda d'ocupació. El centre associat està obligat a renovar la demanda a qualsevol demandant que ho sol·licite.
  
Les persones demandants d'ocupació han de renovar la seua demanda en la data que figure en el seu document DARDE. En el cas de demandants perceptors de prestacions per desocupació, la renovació serà presencial; la resta de demandants d'ocupació podran renovar la demanda per qualsevol mitjà admés en dret i pel qual es garantisca la seua identitat.
  
4. Modificació del currículum
  
La persona demandant d'ocupació podrà sol·licitar en qualsevol moment del centre associat que haja fet la introducció del seu currículum, la rectificació, la modificació o la cancel·lació de les dades contingudes en aquell . El centre, prèvia verificació, si és procedent, haurà de rectificar, modificar o cancel·lar les citades dades en el termini de dos dies. La notificació a què es refereix l'article 16.4 de la Llei Orgànica 15/1999, de 13 de desembre, de Protecció de Dades de Caràcter Personal, es produirà, per part del centre associat al Servici Valencià d'Ocupació i Formació, de forma automàtica a través de la xarxa informàtica connectada.
  
Article 5. Tractament d'ofertes d'ocupació
  
El procés de tractament per part dels centres associats, de les ofertes que presenten les diferents empreses o entitats consisteix en:
  
1. L'assessorament a les empreses o entitats, per a la definició dels llocs de treball oferits i dels perfils professionals necessaris per a cobrir esta oferta de treball.
  
2. L'assistència a les empreses o entitats en l'elaboració del document d'oferta.
  
3. La introducció en la xarxa informàtica del Servici Valencià d'Ocupació i Formació del document d'oferta.
  
4. El seguiment, la comunicació i el tancament del resultat de l'oferta, mitjançant el document corresponent, firmat per la persona representant de l'empresa o entitat.
  
S'exclou explícitament els centres associats del tractament d'ofertes que realitzen les empreses de treball temporal.
  
Article 6. Supervisió de les accions
  
Totes les accions realitzades pel centre associat seran supervisades per l'Àrea de Planificació i Avaluació de Centres, hauran de supeditar-se a les instruccions o les circulars emanades del director general del SERVEF i utilitzar els models normalitzats que li siguen facilitats.
  
Article 7. Usuaris de les accions
  
Poden ser usuaris de les accions que realitze el Servici Valencià d'Ocupació i Formació, a través dels seus centres associats, tant els demandants com els oferidors d'ocupació.
  
a) Es consideren demandants d'ocupació tant les persones en situació de desocupació com les ocupades que vulguen canviar de treball i formalitzen la inscripció en el Servici Valencià d'Ocupació i Formació.
  
b) Es consideren oferidors, tota persona física o jurídica amb capacitat per a col·locar treballadors que tinga la necessitat de cobrir un o diversos llocs de treball, i així ho sol·liciten del servici públic d'ocupació.
  
La condició d'usuari és de caràcter voluntari, i l'interessat podrà lliurement accedir a un centre SERVEF de titularitat pública o a un centre associat. En tot cas, la prestació del servici serà de manera gratuïta.
  
Capítol II
  
Dels centres associats
  
Article 8. Definició i requisits
  
Esteos centres prestaran un servici de suport i complementari al Servici Valencià d'Ocupació i Formació en els termes previstos en la present Orde, de manera continuada i sota la supervisió i el control del seu director general, sense integrar l'estructura organitzativa del citat organisme autònom. D'acord amb això, podran accedir a les bases de dades de titularitat del SERVEF en els termes i amb les condicions definides en la present Orde i en les seues normes de desplegament.
  
Podrà simultaniejar-se la condició de centre associat del Servici Valencià d'Ocupació i Formació en l'àrea d'intermediació laboral amb la condició de centre col·laborador homologat per a impartir accions de formació professional ocupacional.
  
Podrà ser titular de centres associats del Servici Valencià d'Ocupació i Formació en l'àrea d'intermediació laboral, d'acord amb el que preveu l'article 7 del Decret 41/2001, de 27 de febrer, del Govern Valencià, qualsevol entitat pública o privada sense ànim de lucre constituïda sota qualsevol forma jurídica i a la qual es concedisca l'homologació necessària per l'òrgan competent del Servici Valencià d'Ocupació i Formació d'acord amb el procediment previst en l'article 9 de la present Orde, a fi de col·laborar amb el citat organisme autònom en la realització d'una o més accions de les previstes en l'article 2 d'esta i que reunisca els següents requisits generals:
  
1. Tenir personalitat jurídica pròpia en qualsevol de les seues formes.
  
2. Estar al corrent en les seues obligacions tributàries i amb la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, i disposicions aplicables.
  
3. Acreditar capacitat suficient en cada centre de mitjans materials, humans i organitzatius que garantisquen la solvència per a realitzar les actuacions autoritzades, en els termes que a continuació es descriuen:
  
- Tenir com a mínim un professional prou capacitat per a realitzar les tasques d'entrevista i assessorament a les persones demandants d'ocupació, així com per a l'assessorament a les empreses oferidores d'ocupació, amb una titulació universitària mínima de grau mitjà, preferentment amb experiència en matèries de selecció de personal i orientació laboral, i que estiga vinculat al centre mitjançant una relació jurídica laboral o funcionarial.
  
- Disposar d'un local amb despatx per a atenció individual a les persones usuàries, i en horari d'atenció al públic de, almenys, sis hores durant els dies laborables, que podrà fraccionar en jornada de matí i vesprada.
  
- Disposar dels mitjans informàtics i de transmissió de dades que permeten l'adequat intercanvi d'informació amb el Servici Valencià d'Ocupació i Formació.
  
- Disposar d'un fax amb línia dedicada, no compartida amb telèfon.
  
4. Depositar aval bancari a favor del SERVEF en els termes legalment previstos, amb caràcter indefinit i per import mínim de 30.050 euros, la cancel·lació dels quals es determinarà amb l'extinció de tota activitat concertada amb el SERVEF. Es podrà actualitzar anualment la quantia inicial dels avals d'acord amb l'evolució de l'Índex de Preus al Consum. Així mateix podrà actualitzar la quantia que hagen d'avalar els centres homologats transcorreguts cinc anys des de la data de la corresponent resolució d'homologació.
  
Queden exceptuades de l'obligació de depòsit d'aval aquelles entitats els centres de les quals realitzen, en exclusiva, les activitats previstes en l'article 3 d'esta orde; les persones jurídiques de naturalesa pública, i les persones jurídiques de naturalesa privada sempre que el seu capital social, dotació fundacional o equivalent, estiga participat en més d'un 80% per la Generalitat Valenciana o alguna de les entitats a què es refereix l'article 5 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
Igualment, d'acord amb el mencionat article 7 del Decret 41/2001, de 27 de febrer, del Govern Valencià, s'haurà de justificar i complir algun dels següents criteris d'orde bàsic:
  
a) De cobertura territorial, atenent les necessitats d'estendre determinats servicis a alguna part del territori autonòmic.
  
b) D'especialització de les accions a determinats col·lectius i sectors productius.
  
c) D'actuació coordinada i integrada en matèria d'orientació i intermediació laboral en els tres subsistemes de formació professional realitzats per entitats de caràcter no lucratiu que acrediten experiències o coneixements del mercat de treball valencià.
  
Així mateix, es podrà autoritzar el funcionament i concedir l'homologació a aquells centres associats que complisquen les finalitats d'interés general que té encomanades el SERVEF, atenent l'informe favorable del Consell de Direcció del SERVEF en esteos casos.
  
1. Les entitats que reunint els requisits establits en l'article anterior, desitgen que se'ls concedisca la titularitat de centres associats homologats, hauran de sol·licitar l'homologació al director general del Servici Valencià d'Ocupació i Formació.
  
2. Les sol·licituds d'homologació es presentaran en qualsevol dels registres del Servici Valencià d'Ocupació i Formació o en qualssevol altres de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats facilitats a l'efecte pel Servici Valencià d'Ocupació i Formació.
  
3. Tota sol·licitud haurà d'anar acompanyada de la següent documentació referida, si és procedent, a cada u dels centres en què es vaja a prestar servicis i degudament subscrita pel representant legal de l'entitat:
  
- Documentació acreditativa i identificadora de l'entitat sol·licitant i del seu representant legal, així com declaració jurada en la qual s'expressen els vincles societaris o jurídics amb terceres entitats, fins i tot dels administradors o del consell d'administració.
  
- Identificació del representant de l'entitat que, si és procedent, subscriuria el conveni de col·laboració ressenyat en l'article 9.9; acreditació de l'acte o acord de l'òrgan de govern corresponent que el faculte per a això, en funció de les atribucions derivades dels estatuts o poders conferits.
  
- Document d'identificació fiscal de l'entitat sol·licitant.
  
- Document que acredite la propietat, l'arrendament o el dret d'ús de l'immoble, de les instal·lacions i de l'equipament assenyalat en l'article 8 de la present Orde.
  
- Plànols del local firmats per tècnic competent, amb indicació expressa del despatx que s'utilitzarà per a la realització de les accions com a centre associat.
  
- Llicència municipal d'obertura. En el cas d'entitats no subjectes al citat tràmit, certificat de l'òrgan competent que acredite el compliment de les condicions higièniques, acústiques, d'habitabilitat i seguretat per al desenvolupament de l'activitat, exigides per la legislació vigent.
  
- Llistat de persones que vagen a realitzar les tasques d'entrevista i assessorament a les persones demandants i oferidores d'ocupació, i currículum vitae d'estes, així com document acreditatiu de la relació jurídica que tenen amb l'entitat sol·licitant.
  
- Llistat de mitjans materials destinats a la realització de les accions.
  
- Memòria descriptiva dels procediments de gestió i seguiment de les accions, amb càlcul de la capacitat diària d'atenció de persones i el pressupost de despesa de personal i corrent. D'acord amb la realitat i trajectòria del centre, concreció de la tipologia i nombre previst de persones usuàries potencials tant de demandes com d'ofertes, si és procedent, i les accions de difusió i captació adreçades a estes.
  
- Memòria d'activitats de l'entitat i qualsevol altra documentació que avale la solvència professional i tècnica per a la realització de les accions sol·licitades, així com valoració i justificació de l'adequació del centre als criteris d'orde bàsic establits en el punt 4 de l'article 8 de la present Orde.
  
- Certificat d'estar al corrent de les obligacions tributàries i amb la Seguretat Social en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775), la vigència del qual haurà d'estendre's fins a la data de presentació de la sol·licitud.
  
- Dades de domiciliació bancària segons model facilitat a l'efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no ha experimentat variació; en este cas s'indicarà el compte en què es practicaran els ingressos.
  
- En el cas d'entitats amb diversos centres, s'haurà d'adjuntar una memòria relativa als protocols previstos entre els servicis centrals de l'entitat i els respectius centres a efectes de funcionament, arxivament de documentació i sistemes d'avaluació interna.
  
- Qualsevol altra documentació, a sol·licitud del SERVEF, relacionada amb la sol·licitud d'homologació.
  
4. Les sol·licituds d'homologació que tinguen entrada en el Servici Valencià d'Ocupació i Formació es remetran a l'Àrea de Planificació i Avaluació de Centres, la qual verificarà la documentació rebuda.
  
Quan la sol·licitud no reunisca els requisits establits en la present Orde o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, l'Àrea de Planificació i Avaluació de Centres requerirà les persones interessats perquè en un termini de 10 dies esmenen la falta o acompanyen els documents necessaris, amb indicació que si així no ho feren, es considerarà que desisteixen de la seua petició, prèvia resolució que haurà de ser dictada en els termes previstos en l'article 42 de la citada Llei.
  
5. Una vegada completat l'expedient, l'Àrea de Planificació i Avaluació de Centres emetrà l'informe sobre l'adequació o no de la sol·licitud a la present Orde, amb les observacions pertinents, i formularà l'oportuna proposta de resolució després de la visita d'inspecció de les instal·lacions i prèvia audiència a l'entitat sol·licitant, si és procedent, amb remissió de l'expedient al director general del Servici Valencià d'Ocupació i Formació.
  
6. Després de la citada proposta de resolució, els expedients seran informats pel Consell de Direcció del Servici Valencià d'Ocupació i Formació, que podrà adoptar qualsevol dels següents acords: informar favorablement la sol·licitud, informar-la negativament o informar amb inconvenients susceptibles d'esmena.
  
7. Una vegada emesos els citats informes, el director general del Servici Valencià d'Ocupació i Formació dictarà la resolució procedent. El termini màxim per a resoldre i notificar la resolució serà de sis mesos a comptar des de la presentació de la sol·licitud en qualsevol dels registres d'entrada del Servici Valencià d'Ocupació i Formació.
  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i en l'article 89 de la Llei 11/2002, de 23 de desembre, de Mesures Fiscals, de Gestió Administrativa i Financera i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
La resolució, cas de ser favorable, preveurà la necessitat de formalitzar l'aval previst en l'article 8.4 de la present Orde com a condició prèvia a la firma del conveni referit en el punt 9 d'este article.
  
8. Les resolucions que dicte el director general del Servici Valencià d'Ocupació i Formació a l'empara de la present Orde esgoten la via administrativa, i contra elles s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si és procedent, qualsevol altre que consideren procedent.
  
Davant de la desestimació per silenci administratiu, i contra l'acte presumpte, s'hi podrà interposar idèntic recurs en el termini de sis mesos a comptar des de l'endemà del dia en què haguera finalitzat el termini que per a dictar i notificar la resolució expressa es menciona en el present article, tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjuí del que disposen els articles 116 i 117 abans mencionats.
  
9. El Servici Valencià d'Ocupació i Formació formalitzarà un conveni de col·laboració amb les entitats homologades, com a acabament de l'expedient, que podrà ser de caràcter indefinit, de conformitat amb el que disposa el Text Refós de la Llei d'Hisenda Pública de la Generalitat Valenciana, i en el qual s'establiran les condicions per a desenvolupar les accions autoritzades pels centres associats del Servici Valencià d'Ocupació i Formació, d'acord amb el que disposa la present Orde i la resolució d'homologació.
  
La resolució d'homologació estarà subjecta a la condició que l'entitat sol·licitant subscriga el conveni en el termini de sis mesos a partir de la data de la notificació, de manera que l'homologació s'extingirà i no produirà cap efecte si, transcorregut l'indicat termini, el conveni no ha sigut subscrit, sense perjuí que s'acorde la citada extinció mitjançant resolució motivada pel director general del SERVEF. L'expressat termini de sis mesos podrà ser ampliat per l'administració, en els termes previstos en l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 10. Obligacions dels centres associats homologats
  
1. Els centres associats homologats per a la intermediació laboral del Servici Valencià d'Ocupació i Formació estan obligats a:
  
a) Mantenir les condicions relatives a instal·lacions i estructura de mitjans que van donar lloc a l'aprovació de la sol·licitud d'homologació.
  
b) Utilitzar les metodologies, models normalitzats, taules d'ajuda i programes informàtics que establisca el Servici Valencià d'Ocupació i Formació.
  
c) Utilitzar adequadament les identificacions del Servici Valencià d'Ocupació i Formació, segons les instruccions que s'establisquen a este efecte.
  
d) Col·locar en la part exterior del centre, i en un lloc visible, la placa identificadora del Servici Valencià d'Ocupació i Formació.
  
e) Obtenir la prèvia autorització del Servici Valencià d'Ocupació i Formació per a la difusió publicitària de les accions previstes en l'article 2 d'esta orde, així com respectar les instruccions i utilitzar el model d'anunci o cartell de publicitat que aquell establisca.
  
f) Mantenir a disposició del Servici Valencià d'Ocupació i Formació l'expedient complet corresponent a l'usuari durant un termini de cinc anys. Este expedient ha de contenir el currículum firmat per l'usuari; la fotocòpia del seu document nacional d'identitat; els documents relatius a qualsevol incidència que puga produir-se en el procés d'informació, captació d'ofertes o de tractament de la demanda d'ocupació; les autoritzacions necessàries a l'efecte del que estableix la Llei Orgànica 15/1999, de 13 de desembre, de Protecció de Dades de Caràcter Personal, així com els documents de renovació, modificació i cancel·lació del currículum; tot això en funció del tipus d'actuacions realitzades pel centre associat.
  
g) Mantenir a disposició del Servici Valencià d'Ocupació i Formació el document d'oferta firmat pel representant legal de l'empresa oferidora degudament classificat per orde de dates, així com les anotacions de les incidències i respostes de les empreses sobre els candidats i les candidates enviats i totes les incidències del procés d'oferta.
  
h) Introduir en la base de dades del Servici Valencià d'Ocupació i Formació totes les ofertes d'ocupació que formulen les empreses. La introducció de l'oferta en la base de dades haurà de produir-se en el mateix dia que siga presentada en el centre associat per l'empresari.
  
i) Informar al Servici Valencià d'Ocupació i Formació, prèviament i per escrit, sobre qualsevol canvi que puga produir-se en les dades expressades pel centre en la sol·licitud d'homologació.
  
j) No percebre cap retribució econòmica dels usuaris ni de tercers interessats per la realització de les accions realitzades en col·laboració amb el Servici Valencià d'Ocupació i Formació en el marc d'esta orde.
  
k) Informar prèviament al Servici Valencià d'Ocupació i Formació sobre si perceben ajudes d'una altra administració o de qualsevol altre ens públic o privat per a portar a terme accions iguals o anàlogues a les regulades en la present orde.
  
l) Informar prèviament els usuaris que faciliten dades personals del que estableix l'article 5 de la Llei 15/1999, de 13 de desembre, de Protecció de Dades de Caràcter Personal.
  
m) Obtenir el consentiment de l'usuari per al tractament automatitzat de les seues dades personals a l'efecte de la intermediació en el mercat de treball.
  
n) Adoptar les mesures tècniques i organitzatives necessàries per a garantir la seguretat de les dades de caràcter personal i evitar-ne l'alteració, la pèrdua o el tractament no autoritzat, d'acord amb les directrius que establisca el Servici Valencià d'Ocupació i Formació.
  
o) Guardar el secret professional respecte de les dades contingudes en els fitxers automatitzats de titularitat del Servici Valencià d'Ocupació i Formació o registrades en suport físic susceptible de tractament automatitzat. Esta obligació subsistirà, fins i tot, en el cas que perda la condició de centre associat, d'acord amb el que estableix l'article 10 de la Llei Orgànica 15/1999, abans citada.
  
Les dades de caràcter personal objecte del tractament automatitzat només podran ser utilitzats per al compliment dels fins directament relacionats amb les accions que haja de realitzar com a centre associat del Servici Valencià d'Ocupació i Formació.
  
p) No introduir en les ofertes d'ocupació dades de caràcter personal confidencial o que puguen donar lloc a qualsevol tipus de discriminació.
  
q) Garantir que la utilització del servici siga voluntària per part dels usuaris, sense que puga haver-hi cap tipus de pressió o engany per part del centre per a aconseguir usuaris del servici.
  
r) Facilitar informació a la persona demandant d'ocupació de l'estat de les seues dades de caràcter personal incloses en els fitxers automatitzats, en qualsevol de les formes expressades en l'article 15.2 de la Llei Orgànica 15/1999, abans mencionada.
  
s) En el cas que l'entitat perda la seua condició de centre associat, haurà de remetre els expedients dels usuaris que estiguen vigents al centre que li indique el Servici Valencià d'Ocupació i Formació.
  
t) Totes les altres obligacions que es deriven de la present Orde i dels convenis de col·laboració previstos en l'article 9.9 d'esta.
  
u) Permetre el lliure accés al centre i a la documentació corresponent als funcionaris del SERVEF per a l'exercici de les funcions de supervisió, control i inspecció de les accions homologades.
  
v) L'entitat titular de centres associats no podrà tenir cap relació de col·laboració empresarial que afecte l'objecte de les actuacions concertades amb el SERVEF, amb cap persona jurídica amb ànim de lucre o dependent directament o indirectament d'alguna entitat amb ànim de lucre, excepte com a usuari per a la gestió de les ofertes d'ocupació.
  
w) Els centres associats hauran de fer constar en tots els seus documents i en el material de difusió relacionats amb esta condició, les referències al SERVEF i al Fons Social Europeu.
  
x) Respectar les accions de control financer que considere oportú realitzar en relació amb les subvencions concedides.
  
z) En el termini de dos anys des de la notificació de la resolució d'homologació, l'entitat haurà d'acreditar davant del Servici Valencià d'Ocupació i Formació que li ha sigut expedit el Certificat de Qualitat NJA 7812:2000, o versió que la substituïsca, per un organisme certificador degudament acreditat per l'Entitat Nacional d'Acreditació (ENAC).
  
2. L'incompliment de qualsevol d'estes obligacions determinarà la instrucció del corresponent expedient, que podrà concloure amb l'extinció de la resolució d'autorització de l'activitat del centre associat homologat, d'acord amb el que estableix l'article 3.g), en relació amb l'article 20.1.b), de l'annex del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servici Valencià d'Ocupació i Formació.
  
Capítol III
  
Subvencions als centres associats
  
Article 11. Concessió de les ajudes
  
El Servici Valencià d'Ocupació i Formació atorgarà als centres associats les subvencions corresponents en contraprestació a la realització de les accions per a les quals hagen sigut homologats. Els imports de les subvencions s'ajustaran al que disposa l'article següent, i els pagaments es tramitaran d'acord amb el procediment i els requisits establits en l'article 14.
  
Article 12. Import de les subvencions
  
1. Anualment es determinaran els imports de les subvencions als centres associats per a la realització de les accions durant el corresponent exercici pressupostari. Per a les accions realitzades a partir de l'entrada en vigor d'esta orde, i durant el que resta de 2003, els imports unitaris seran els següents:
  
a) Per les accions de captació d'oferta: una ajuda de 30 euros per oferta captada i tramitada al Servici Valencià d'Ocupació i Formació, en els termes previstos en l'article 5 de la present Orde.
  
b) Per les accions de tractament de la demanda d'ocupació:
  
- Una subvenció de 18 euros per currículum introduït i validat pel Servici Valencià d'Ocupació i Formació. En el cas de centres homologats especialistes en l'àmbit de l'atenció a persones discapacitades, la subvenció serà de 36 euros per currículum introduït i validat.
  
- No serà subvencionable la modificació del currículum, la rectificació o la cancel·lació de les dades i la renovació de la demanda.
  
2. No podran percebre les compensacions econòmiques descrites les entitats que estiguen obligades per conveni a facilitar gratuïtament al SERVEF les dades de les persones demandants d'ocupació de les ofertes que reben.
  
Article 13. Concurrència de subvencions
  
L'import de les subvencions mencionades en l'article anterior no podrà ser, en cap cas, d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que haja de realitzar el centre homologat. Les resolucions d'homologació podran establir limitacions a la concessió de subvencions en el cas d'entitats que utilitzen recursos per a la realització d'accions, causants de dret a l'obtenció d'ajudes per altres programes públics.
  
Article 14. Forma de pagament
  
1. El lliurament de les subvencions als centres associats es realitzarà per períodes màxims de tres mesos, prèvia comprovació per part del personal del SERVEF de les accions realitzades.
  
El Servici Valencià d'Ocupació i Formació disposarà de la justificació automatitzada de les accions i remetrà als centres un llistat provisional de la liquidació amb els imports corresponents. Si el centre no hi expressara la seua disconformitat per escrit en un termini de 10 dies, es proposarà el pagament de l'import especificat pel Servici Valencià d'Ocupació i Formació.
  
2. L'entitat titular dels centres tindrà l'obligació de mantenir vigent, mitjançant la periòdica presentació, l'acreditació de trobar-se al corrent en les seues obligacions tributàries i de Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
3. Les entitats beneficiàries hauran de presentar davant del Servici Valencià d'Ocupació i Formació, abans del 15 de gener de cada any, un certificat en què es faça constar la realització de les accions subvencionades en cada centre associat durant l'any anterior i els justificants de despeses i d'imports pagats; a esteos efectes s'hauran d'aportar les corresponents nòmines, documents de cotització, factures o documents de valor probatori equivalent.
  
4. Es consideraran costos elegibles, susceptibles de ser presentats com a justificació, els següents conceptes:
  
- Salaris del personal.
  
- Despeses de Seguretat Social a càrrec del centre associat.
  
- Despeses de lloguer, tant d'instal·lacions com d'equips necessaris per a la realització de les tasques assignades.
  
- Despeses d'energia elèctrica, combustible i, en general, manteniment de les instal·lacions.
  
- Despeses de comunicació (fax, telèfon, connexió Internet).
  
- Amortització d'instal·lacions, equips i ferramentes de duració superior a un exercici natural, amb exclusió de la d'aquells béns que hagen sigut objecte de subvenció pública per a l'adquisició.
  
- Material d'oficina i subministraments.
  
No es considerarà cost elegible l'IVA o d'altres càrregues tributàries, quan siguen susceptibles de ser compensades per l'entitat beneficiària.
  
Article 15. Resolució de l'ajuda concedida
  
L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció; la variació de la finalitat de l'actuació, o la falta de justificació de l'acció, donaran lloc a la incoació per l'òrgan competent per a la concessió de les ajudes del corresponent procediment, que podrà finalitzar, si és procedent, mitjançant resolució que acorde la pèrdua de la subvenció i l'obligació de reintegrar les quantitats indegudament percebudes i l'interés de demora des del moment del pagament de l'ajuda, així com amb l'extinció de la condició de centre homologat del Servici Valencià d'Ocupació i Formació. En la tramitació del procediment es garantirà, en tot cas, el dret de la persona interessada a l'audiència.
  
Capítol IV
  
Seguiment i control
  
Article 16. Registre de centres associats homologats
  
Es crea el Registre de Centres Associats, dependent de l'Àrea de Planificació i Avaluació de Centres, amb la finalitat de portar a terme el cens, la inspecció i el control d'aquells.
  
El règim de funcionament del citat registre serà el que s'establisca a este efecte pel director general del Servici Valencià d'Ocupació i Formació, i podrà delegar funcions en els servicis territorials del SERVEF.
  
Article 17. Seguiment de les accions
  
Amb la finalitat de comprovar la correcta execució de les activitats realitzadades pels centres associats, de conformitat amb la normativa reguladora i d'acord amb el contingut de les accions subvencionades, es podran efectuar les visites de seguiment que en qualsevol moment puga determinar l'Àrea de Planificació i Avaluació de Centres del Servici Valencià d'Ocupació i Formació.
  
Article 18. Accés a les instal·lacions
  
Els centres que porten a terme accions de tractament de les demandes d'ocupació i de tractament d'ofertes d'ocupació facilitaran l'accés a les instal·lacions en què es realitzen les accions, així com tota la documentació de caràcter tècnic, administratiu, informàtic o comptable que tinga relació amb la subvenció concedida, que se'ls sol·licite.
  
Article 19. Informes de seguiment
  
En les visites de seguiment s'hi elaborarà un informe que firmaran la persona responsable de la visita i la responsable del centre. La firma de la responsable del centre no implicarà la conformitat amb el contingut de l'informe.
  
DISPOSICIONS ADDICIONALS
  
Primera
  
En compliment del que disposa l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, per orde de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat en cada exercici per a la concessió de les ajudes previstes en la present orde.
  
Segona
  
En el cas que els documents que han d'acompanyar la sol·licitud prevista en l'article 8 de la present Orde ja estigueren en poder de qualsevol òrgan de l'administració actuant, l'entitat sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o dependència en què van ser presentats i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si hi manca, l'acreditació per uns altres mitjans dels requisits a què es refereix el document.
  
Tercera
  
La Fundació Servici Valencià d'Ocupació podrà portar a terme accions de comprovació de la disponibilitat, preselecció i selecció tècnica de demandants per a ofertes d'ocupació, en els termes que es regule en el conveni que es firme amb la citada entitat.
  
Quarta
  
Les persones usuàries que presenten mobilitat reduïda, limitació sensorial o un altre tipus de discapacitat, seran ateses al centre SERVEF on hagen realitzat la inscripció, en un centre associat especialitzat, o en un centre associat que garantisca una accessibilitat i atenció adequades. En qualsevol cas, la persona usuària podrà sol·licitar ser atesa en qualsevol altre centre associat.
  
DISPOSICIÓ TRANSITÒRIA
  
Primera
  
Els expedients d'homologació que, a la data d'entrada en vigor d'esta orde, no hagen sigut resolts, es resoldran d'acord amb la present disposició.
  
Segona
  
Als centres associats se'ls efectuarà una liquidació de les accions realitzades fins al dia anterior a la data d'entrada en vigor de la present orde, d'acord amb el que estableix l'article 14 de l'Orde de 20 de desembre de 2001, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servici Valencià d'Ocupació i Formació en l'àmbit de la intermediació laboral, i es regulen les accions realitzades pels citats centres.
  
DISPOSICIÓ DEROGATÒRIA
  
Única
  
Queda derogada l'Orde de 20 de desembre de 2001, de la Conselleria d'Economia, Hisenda i Ocupació, per la qual s'estableix el procediment d'homologació i el règim d'ajudes dels centres associats del Servici Valencià d'Ocupació i Formació en l'àmbit de la intermediació laboral, i es regulen les accions realitzades pels citats centres.
  
DISPOSICIONS FINALS
  
Primera
  
Es faculta el director general del Servici Valencià d'Ocupació i Formació per a dictar les instruccions o resolucions que siguen necessàries per al desenvolupament i l'execució del que disposa la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 25 de febrer de 2003
  
El conseller d'Economia, Hisenda i Ocupació,


Còpia Permalink ELI